Kuurordiks on väike ja õdus kuurortlinn Loutraki, mis asub Korintose lahe ääres, 80 km kaugusel Ateenast.  Lisaks silmailule, mida pakub ümbritsev loodus, annab Loutraki võimaluse kohtuda eheda Kreekaga - linnake on  üks populaarseimaid puhkekohti ka kreeklaste endi seas.  Loutraki on saanud oma nime Gerani mägede jalamil asuvate mineraalveeallikate järgi.  Umbes 3000 aastat tagasi asus samas paigas Therma linn, mis hiljem, 1860.a. nimetati ümber Loutrakiks.  Linn on läbi aegade olnud tähtsaks peatuskohaks Peloponnesose poolsaare ja Kreeka mandriosa vahel. Rändajaid meelitas ligi kaunis loodus, tervendav mineraalvesi, viljakas pinnas ja soodne kliima.  Loutraki pakub lisaks traditsioonilisele  rannapuhkusele suurepärase võimaluse tutvuda Lõuna -Kreeka rikkaliku antiikkultuuri pärandiga -  Ateena akropol, Mükeene, Epidauros, Olümpia ja Delfi asuvad vaid mõne tunni bussisõidu kaugusel. Linnakese lähiümbruses leidub samuti mitmeid huvipakkuvaid kohti - kaunis  Vouliagmeni ehk Sinine järv, Ossios Potapiose nunnaklooster, mis asub maalilisel mäekünkal, jumalanna Hera templi varemed, ajalooline Korintos ja palju muud.